C 224/28
EL
Επίσημη Εφημερίδα της Ευρωπαϊκής Ένωσης
8.6.2022
Τετάρτη 24 Νοεμβρίου 2021
4. σημειώνει ότι η ανάπτυξη και μελλοντική μεγάλης κλίμακας υιοθέτηση τεχνολογιών, συμπεριλαμβανομένων των αναδυόμενων ψηφιακών εφαρμογών, της παραγωγής ηλεκτρισμού από ανανεώσιμες πηγές και των συσσωρευτών για ηλεκτρικά οχήματα και ελαφρά μέσα μεταφορών, θα ενισχύσει τη ζήτηση για ορισμένες κρίσιμες και άλλες πρώτες ύλες· ζητεί να ληφθεί υπόψη ότι οι αυξανόμενες κλιματικές και ψηφιακές φιλοδοξίες των χωρών αυξάνουν τον ανταγωνισμό στις παγκόσμιες αγορές και ασκούν πρόσθετη πίεση στην ασφάλεια του εφοδιασμού τους στην Ευρώπη·
5. καλεί την Επιτροπή να επανεξετάσει προσεκτικά τη μεθοδολογία αξιολόγησης της κρισιμότητας πριν από το 2023 και τη δημοσίευση του επόμενου καταλόγου κρίσιμων πρώτων υλών, προκειμένου να αξιολογήσει κατά πόσον ο κατάλογος πρέπει να διευρυνθεί, λαμβάνοντας υπόψη την εξέλιξη της διεθνούς κατάστασης που σχετίζεται με τις κρίσιμες πρώτες ύλες, τις εκδοχές για τη μελλοντική ζήτηση κρίσιμων και άλλων πρώτων υλών, καθώς και κοινωνικά και οικολογικά κριτήρια με βάση τις κατευθυντήριες αρχές των Ηνωμένων Εθνών για τις επιχειρήσεις και τα ανθρώπινα δικαιώματα και τους ΣΒΑ, ώστε να αποκτήσει μια ευρύτερη εικόνα των συνθηκών εξόρυξης σε ολόκληρο τον πλανήτη· καλεί περαιτέρω την Επιτροπή, στην ανάλυσή της για τους κινδύνους εφοδιασμού, να συνεκτιμήσει δεόντως όλους τους περιβαλλοντικούς εξωτερικούς παράγοντες που σχετίζονται με την εξόρυξη και την επεξεργασία· ζητεί επίσης τη διεξαγωγή διεξοδικού διαλόγου με τη συμμετοχή όλων των ενδιαφερόμενων μερών·
6. καλεί την Επιτροπή να δώσει προσοχή όχι μόνο στις κρίσιμες πρώτες ύλες, αλλά και στην ενδεχόμενη κρισιμότητα άλλων πρώτων υλών που απαιτούνται για ισχυρές αλυσίδες εφοδιασμού, για τη συνέχιση της παραγωγής και για τη διττή μετάβαση, και τη διαθεσιμότητά τους από πηγές της ΕΕ, λαμβάνοντας επίσης υπόψη την έλλειψη των ορυκτών στη φύση· υπογραμμίζει ότι, πέρα από τα εξειδικευμένα ορυκτά, πρώτες ύλες «συχνής παραγωγής», όπως ο χαλκός, το ήλιο και το νικέλιο, καθίστανται επίσης κρίσιμες, καθώς η ζήτηση για αυτές αυξάνεται σε μια κλιματικά ουδέτερη κοινωνία·
7.
ζητεί από την Επιτροπή να ακολουθήσει μια ολιστική προσέγγιση κατά την αξιολόγηση των επιπτώσεων αρκετών ανανεώσιμων και ψηφιακών τεχνολογιών με χαμηλές εκπομπές διοξειδίου του άνθρακα οι οποίες ανταγωνίζονται για τις ίδιες κρίσιμες πρώτες ύλες και να εξετάσει τις κρίσιμες αλυσίδες εφοδιασμού μεταξύ άλλων όσον αφορά τις ανάγκες των επιμέρους τομέων· τονίζει ότι είναι σημαντικό να διασφαλιστεί ότι υπερισχύουν η αρχή της προτεραιότητας στην ενεργειακή απόδοση, οι μηδενικές εκπομπές και οι αποδοτικές ως προς τη χρήση των πόρων λύσεις·
8.
ζητεί από την Επιτροπή να διασφαλίσει ότι τα εθνικά σχέδια ανθεκτικότητας και ανάκαμψης στο πλαίσιο του μέσου NextGenerationEU αντιμετωπίζουν τις προκλήσεις που συνδέονται με τον οικονομικά, περιβαλλοντικά και κοινωνικά βιώσιμο εφοδιασμό με κρίσιμες πρώτες ύλες· ζητεί από τα κράτη μέλη να επενδύσουν περισσότερο στην ανακύκλωση των κρίσιμων πρώτων υλών και να συμπεριλάβουν απαιτήσεις για τις κρίσιμες πρώτες ύλες, τις πηγές εφοδιασμού και τα κόστη στα στρατηγικά τους σχέδια ανάκαμψης·
9.
ζητεί επενδύσεις στην κατάρτιση και επανειδίκευση των εργαζομένων, επίσης μέσω του Μηχανισμού Δίκαιης Μετάβασης, δεδομένου ότι οι εξορυκτικές δεξιότητες μπορούν να μεταφερθούν στην εκμετάλλευση, την επεξεργασία και την ανακύκλωση των μετάλλων και των ορυκτών, κατά προτίμηση στις ίδιες περιφέρειες· καλεί την Επιτροπή να εξασφαλίσει ότι η αντίστοιχη χρηματοδότηση αντιμετωπίζει επίσης τις κοινωνικές, εργασιακές και περιβαλλοντικές επιπτώσεις της μετάβασης σε πρώην περιοχές εξόρυξης·
10. καλεί την Επιτροπή και τα κράτη μέλη να δημιουργήσουν, το συντομότερο δυνατόν, ένα σημαντικό έργο κοινού ευρωπαϊκού ενδιαφέροντος σχετικά με τις κρίσιμες πρώτες ύλες, με σκοπό τον στρατηγικό και βιώσιμο προγραμματισμό της ζήτησης που προβάλλουμε για τη διττή μετάβαση, το οποίο θα καλύπτει τις απαιτήσεις, τις πηγές εφοδιασμού και το (κοινωνικό, περιβαλλοντικό και οικονομικό) κόστος· τονίζει ότι το σημαντικό έργο κοινού ευρωπαϊκού ενδιαφέροντος θα πρέπει να καλύπτει όλα τα σχετικά θέματα προκειμένου να μειωθεί η κρισιμότητα και η εξάρτηση, όπως η ανακύκλωση, η επαναχρησιμοποίηση, η υποκατάσταση, η μείωση της χρήσης υλών και η εξόρυξη· επισημαίνει ότι τα έργα αυτά θα πρέπει να αξιοποιούν το ανεκμετάλλευτο δυναμικό σε χώρες της ΕΕ πλούσιες σε κρίσιμες πρώτες ύλες οι οποίες διαθέτουν μεγάλες αναξιοποίητες πηγές·
11. καλεί την Επιτροπή να προωθεί την έρευνα και ανάπτυξη, καθώς τις δεξιότητες και τις ικανότητες που σχετίζονται με τις κρίσιμες πρώτες ύλες για μικρές και μεσαίες επιχειρήσεις ως στρατηγική ανάπτυξης για ενωσιακές τεχνολογίες αιχμής, όπως οι συσσωρευτές ιόντων λιθίου, οι κυψέλες καυσίμου, οι ανεμογεννήτριες, οι ηλεκτροκινητήρες έλξης, η φωτοβολταϊκή τεχνολογία, η ρομποτική, τα μη επανδρωμένα αεροσκάφη, η τρισδιάστατη εκτύπωση και ένα ευρύ φάσμα ψηφιακών τεχνολογιών και ιατροτεχνολογικών προϊόντων·
12. καλεί την Επιτροπή να διενεργήσει ολοκληρωμένη, επιστημονική και τεκμηριωμένη εκτίμηση επιπτώσεων προκειμένου να καθορίσει τους ελάχιστους όγκους κρίσιμων πρώτων υλών στρατηγικής σημασίας που απαιτούνται για τη διττή μετάβαση·